text: Her skaber vandmasserne store problemer i Esbjerg 
  04 september 2015 kl. 13.58
  Med regnmængder på op til 72 millimeter i eftermiddagstimerne er der stadig store oversvømmelses-problemer i Esbjerg-området fredag aften.
  Der er stadig flere oversvømmede veje og viadukter i Esbjerg fredag aften efter det voldsomme regnvejr i eftermiddagstimerne. Beredskabsstyrelsen er tilkaldt til Varde og Esbjerg for at afhjælpe nuværende oversvømmelser og forsøge at afværge nye.
  Her er der problemer:
  Vestkystvejen ved Esbjerg spærres i begge retninger. Trafikken ledes over Tarp Hovedvej/Tarp Byvej/Guldagervej/Tarphagevej.
  Søndermarksvej/Plantagevej i Varde meldes oversvømmet.
  Rundkørslen Hjerting Landevej/Ndr Boulevard er oversvømmet. Sydvestjysk Brandvæsen kigger på opgaven.
  Gellerup Plantagevej, Varde, undermineret cirka 100 meter før Østre Omfartsvej.
  På Ny Lifstrupvej mellem Varde og Esbjerg er der opstået et meget dybt hul.
  Melding om store mængder vand på vejene ved Skyttens Kvarter/Skorpionens Kvarter i Esbjerg.
  &#61577;
  Melding om at vand flyder fra overfyldte regnvandsbassiner ud over Hjertingvej i Varde - og mod huse og kaserneområdet.
  På Ringen i Esbjerg meldes om vand i huse, og der står meget vand på vejbanen
  Viadukten ved Bilka på Kjersing Ringvej i Esbjerg, er afspærret på grund af oversvømmelse.
  Viadukten under togbanen på Vestkystvejen ved Tarp står også under vand.
  Beboere i Esbjerg, området omkring Ringen/Drejøgade, der har fået vand i kælderen, bedes kontakte deres forsikringsselskab.
  Sydjyllands Politi opfordrer folk til at tage situationen meget alvorligt.
  - Folk skal sætte farten kraftigt ned og passe på, da der fortsat står rigtig meget vand mange steder, siger kommunikationsrådgiver hos Sydjyllands Politi Helle Lundberg til TV SYD.
  Sydjyllands Politi opfordrer samtidig til at bilisterne har tålmodighed, da det kan tage tid inden, redningsberedskabet når hele vejen rundt.
  Viadukten ved Bilka på Kjersing Ringvej i Esbjerg er afspærret p.gr.a oversvømmelse. Vælg alternativ rute #politidk
  
  